CELEX: 32021R0348
Language: et
Date: 2021-02-25 00:00:00
Title: Komisjoni rakendusmäärus (EL) 2021/348, 25. veebruar 2021, millega kiidetakse heaks olemasoleva toimeaine karbendasiimi kasutamine tooteliikidesse 7 ja 10 kuuluvates biotsiidides (EMPs kohaldatav tekst)

26.2.2021   
               
               
                  ET
               
               
                  Euroopa Liidu Teataja
               
               
                  L 68/174
               
            
         KOMISJONI RAKENDUSMÄÄRUS (EL) 2021/348,
         25. veebruar 2021,
         millega kiidetakse heaks olemasoleva toimeaine karbendasiimi kasutamine tooteliikidesse 7 ja 10 kuuluvates biotsiidides
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 89 lõike 1 kolmandat lõiku,
         ning arvestades järgmist:
         
                     (1)
                  
                  
                     Komisjoni delegeeritud määrusega (EL) nr 1062/2014 (2) on kehtestatud loetelu olemasolevatest toimeainetest, mida tuleb hinnata seoses nende võimaliku heakskiitmisega biotsiidides kasutamiseks. Karbendasiim kuulub nimetatud loetelusse.
                  
               
                     (2)
                  
                  
                     Karbendasiimi on hinnatud kasutamiseks Euroopa Parlamendi ja nõukogu direktiivi 98/8/EÜ (3) V lisas kirjeldatud tooteliiki 7 (pinnakaitsevahendid) ning tooteliiki 10 (müürikaitsevahendid) kuuluvates biotsiidides; kõnealused tooteliigid vastavad määruse (EL) nr 528/2012 V lisas kirjeldatud tooteliikidele 7 ja 10.
                  
               
                     (3)
                  
                  
                     Toimeainet hinnanud Saksamaa pädev asutus esitas 2. augustil 2013 komisjonile hindamisaruanded ja oma järeldused.
                  
               
                     (4)
                  
                  
                     Kooskõlas delegeeritud määruse (EL) nr 1062/2014 artikli 7 lõikega 2 võttis biotsiidikomitee 10. detsembril 2019 vastu Euroopa Kemikaaliameti (edaspidi „kemikaaliamet“) arvamused, (4) võttes arvesse toimeainet hinnanud pädeva asutuse järeldusi.
                  
               
                     (5)
                  
                  
                     Määruse (EL) nr 528/2012 artikli 90 lõikest 2 võib järeldada, et aineid, mille hindamise liikmesriigid lõpetasid 1. septembriks 2013, tuleks hinnata vastavalt direktiivi 98/8/EÜ sätetele.
                  
               
                     (6)
                  
                  
                     Kemikaaliameti arvamuste kohaselt vastavad tooteliikidesse 7 ja 10 kuuluvad karbendasiimi sisaldavad biotsiidid eeldatavalt direktiivi 98/8/EÜ artikli 5 nõuetele, kui on täidetud teatavad nende kasutamist reguleerivad nõuded ja tingimused.
                  
               
                     (7)
                  
                  
                     Seepärast on asjakohane kiita heaks karbendasiimi kasutamine tooteliikidesse 7 ja 10 kuuluvates biotsiidides, kui on täidetud teatavad nõuded ja tingimused.
                  
               
                     (8)
                  
                  
                     Kemikaaliameti arvamustes järeldatakse, et karbendasiim vastab Euroopa Parlamendi ja nõukogu määruse (EÜ) nr 1272/2008 (5) kohaselt kriteeriumidele, mis võimaldavad seda klassifitseerida 1B kategooria mutageeniks ja 1B kategooria reproduktiivtoksiliseks aineks.
                  
               
                     (9)
                  
                  
                     Kuna karbendasiim tuleks heaks kiita vastavalt direktiivi 98/8/EÜ tingimustele, peaks heakskiidu kehtivusaeg kõnealuseid omadusi arvesse võttes olema märkimisväärselt lühem kui kõnealuse direktiivi kohasele tavale vastav 10 aastat. Kuna karbendasiimi suhtes on alates 14. maist 2000 kehtinud määruse (EL) nr 528/2012 artiklis 89 sätestatud üleminekuperiood, alates 2. augustist 2013 on viidud läbi karbendasiimi vastastikust hindamist ning seoses heakskiidu võimaliku uuendamisega on liidu tasandil vaja võimalikult kiiresti uurida, kas karbendasiimi puhul on määruse (EL) nr 528/2012 artikli 5 lõikes 2 sätestatud tingimused täidetud, peaks heakskiidu kehtivusaeg olema kolm aastat.
                  
               
                     (10)
                  
                  
                     Lisaks peaksid liikmesriikide pädevad asutused määruse (EL) nr 528/2012 VI lisa punkti 10 kohaselt hindama, kas kõnealuse määruse artikli 5 lõike 2 tingimusi on võimalik nende territooriumil täita, et otsustada, kas võib anda loa kasutada karbendasiimi sisaldavat biotsiidi.
                  
               
                     (11)
                  
                  
                     Kemikaaliamet jõudis oma arvamustes järeldusele, et karbendasiim vastab püsiva ja toksilise aine kriteeriumidele vastavalt Euroopa Parlamendi ja nõukogu määruse (EÜ) nr 1907/2006 (6) XIII lisale.
                  
               
                     (12)
                  
                  
                     Määruse (EL) nr 528/2012 artikli 23 kohaldamisel tuleks karbendasiimi käsitada asendamisele kuuluva ainena, kuna see vastab nimetatud määruse artikli 10 lõike 1 punktides a ja d sätestatud tingimustele. Liikmesriikide pädevad asutused peaksid seetõttu karbendasiimi sisaldava biotsiidi kasutusloa andmise või selle uuendamise taotluse hindamise raames tegema võrdleva hindamise.
                  
               
                     (13)
                  
                  
                     Kemikaaliamet jõudis oma arvamustes ka järeldusele, et karbendasiimiga töödeldud või seda sisaldavate kipsmaterjalide ja värvide kasutamine välitingimustes kujutab nende kasutusaja jooksul endast lubamatut ohtu pinnaveele ja settekomponendile. Puuduvad piisavad riskivähendusmeetmed, et vältida välitingimustes karbendasiimi lekkeid kanalisatsiooni töödeldud objektide kasutusaja jooksul. Lisaks kemikaaliameti arvamuses esitatud soovitustele peab komisjon asjakohaseks, et karbendasiimi sisaldavatele biotsiididele ei peaks andma luba kasutada neid kipsmaterjalides ja värvides, mis on ette nähtud välitingimustes kasutamiseks. Karbendasiimiga töödeldud või seda sisaldavaid kipsmaterjale ja värve ei tohiks lubada turule lasta kasutamiseks välitingimustes. Karbendasiimiga töödeldud või seda sisaldavad kipsmaterjalid ja värvid peaksid olema märgistatud, et näidata, et need ei ole kasutamiseks välitingimustes.
                  
               
                     (14)
                  
                  
                     Kuna kemikaaliameti järelduse kohaselt vastab karbendasiim määruse (EÜ) nr 1272/2008 I lisa kohaselt kriteeriumidele, mis võimaldavad seda klassifitseerida 1B kategooria mutageeniks, 1B kategooria reproduktiivtoksiliseks aineks ja 1. kategooria naha sensibilisaatoriks, tuleks karbendasiimiga töödeldud või seda sisaldavad tooted turule laskmisel vastavalt märgistada.
                  
               
                     (15)
                  
                  
                     Käesolev määrus ei mõjuta liidu õiguse, eelkõige nõukogu direktiivide 89/391/EMÜ (7) ja 98/24/EÜ (8) ning Euroopa Parlamendi ja nõukogu direktiivi 2004/37/EÜ kohaldamist töötervishoiu ja tööohutuse valdkonnas (9).
                  
               
                     (16)
                  
                  
                     Enne toimeaine heakskiitmist tuleks ette näha mõistlik ajavahemik, et huvitatud isikud saaksid võtta kasutusele vajalikud meetmed, et valmistuda uute nõuete täitmiseks.
                  
               
                     (17)
                  
                  
                     Käesoleva määrusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Kiidetakse heaks toimeaine karbendasiimi kasutamine tooteliiki 7 ja 10 kuuluvates biotsiidides vastavalt lisas esitatud nõuetele ja tingimustele.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. veebruar 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 167, 27.6.2012, lk 1.
         
            (2)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).
         
            (3)  Euroopa Parlamendi ja nõukogu 16. veebruari 1998. aasta direktiiv 98/8/EÜ, mis käsitleb biotsiidide turuleviimist (EÜT L 123, 24.4.1998, lk 1).
         
            (4)  Biotsiidikomitee arvamus toimeaine karbendasiimi heakskiitmise taotluse kohta, tooteliik: 7, ECHA/BPC/234/2019, vastu võetud 10. detsembril 2019; Biotsiidikomitee arvamus toimeaine karbendasiimi heakskiitmise taotluse kohta, tooteliik: 10, ECHA/BPC/235/2019, vastu võetud 10. detsembril 2019.
         
            (5)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).
         
            (6)  Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk 1).
         
            (7)  Nõukogu 12. juuni 1989. aasta direktiiv 89/391/EMÜ töötajate töötervishoiu ja tööohutuse parandamist soodustavate meetmete kehtestamise kohta (EÜT L 183, 29.6.1989, lk 1).
         
            (8)  Nõukogu 7. aprilli 1998. aasta direktiiv 98/24/EÜ töötajate tervise ja ohutuse kaitse kohta keemiliste mõjuritega seotud ohtude eest tööl (neljateistkümnes üksikdirektiiv direktiivi 89/391/EMÜ artikli 16 lõike 1 tähenduses) (EÜT L 131, 5.5.1998, lk 11).
         
            (9)  Euroopa Parlamendi ja nõukogu 29. aprilli 2004. aasta direktiiv 2004/37/EÜ töötajate kaitse kohta tööl kantserogeenide ja mutageenidega kokkupuutest tulenevate ohtude eest (kuues üksikdirektiiv nõukogu direktiivi 89/391/EMÜ artikli 16 lõike 1 tähenduses) (ELT L 158, 30.4.2004, lk 50).
      
      
         
            LISA
            
                        Üldnimetus
                     
                     
                        IUPACi nimetus
                        Tunnuskoodid
                     
                     
                        Toimeaine minimaalne puhtusaste  (1)
                        
                     
                     
                        Heakskiitmine
                     
                     
                        Heakskiidu aegumise kuupäev
                     
                     
                        Tooteliik
                     
                     
                        Eritingimused
                     
                  
                        Karbendasiim
                     
                     
                        IUPACi nimetus: Metüülbensimidasool-2-üülkarbamaat
                        EÜ nr: 234-232-0
                        CASi nr: 10605-21-7
                     
                     
                        99,0 massiprotsenti
                     
                     
                        1. veebruar 2022
                     
                     
                        31. jaanuar 2025
                     
                     
                        7
                     
                     
                        Karbendasiimi käsitatakse kooskõlas määruse (EL) nr 528/2012 artikli 10 lõike 1 punktidega a ja d asendamisele kuuluva toimeainena.
                        Biotsiidide puhul antakse luba järgmistel tingimustel.
                        
                                    1)
                                 
                                 
                                    Toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud. Kooskõlas määruse (EL) nr 528/2012 VI lisa punktiga 10 võetakse toote hindamisel arvesse ka seda, kas määruse (EL) nr 528/2012 artikli 5 lõikes 2 esitatud tingimused võivad olla täidetud.
                                 
                              
                                    2)
                                 
                                 
                                    Tootele antakse liikmesriigis kasutamiseks luba ainult siis, kui vähemalt üks määruse (EL) nr 528/2012 artikli 5 lõikes 2 sätestatud tingimustest on täidetud.
                                 
                              
                                    3)
                                 
                                 
                                    Toodetele ei anta luba kasutamiseks värvides, mis on ette nähtud kasutamiseks välitingimustes.
                                 
                              Töödeldud toodete turule laskmisel kohaldatakse järgmisi tingimusi.
                        
                                    1)
                                 
                                 
                                    Karbendasiimiga töödeldud või seda sisaldavaid värve ei lasta turule kasutamiseks välitingimustes.
                                 
                              
                                    2)
                                 
                                 
                                    Karbendasiimiga töödeldud või seda sisaldava värvi turule laskmise eest vastutav isik tagab, et sellise värvi märgistusel on esitatud teave, et see ei ole kasutamiseks välitingimustes.
                                 
                              
                                    3)
                                 
                                 
                                    Karbendasiimiga töödeldud või karbendasiimi sisaldava toote turule laskmise eest vastutav isik tagab, et sellise töödeldud toote märgistusel on esitatud määruse (EL) nr 528/2012 artikli 58 lõike 3 teises lõigus nimetatud teave.
                                 
                              
                  
                        10
                     
                     
                        Karbendasiimi käsitatakse kooskõlas määruse (EL) nr 528/2012 artikli 10 lõike 1 punktidega a ja d asendamisele kuuluva toimeainena.
                        Biotsiidide puhul antakse luba järgmistel tingimustel.
                        
                                    1)
                                 
                                 
                                    Toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud. Kooskõlas määruse (EL) nr 528/2012 VI lisa punktiga 10 võetakse toote hindamisel arvesse ka seda, kas määruse (EL) nr 528/2012 artikli 5 lõikes 2 esitatud tingimused võivad olla täidetud.
                                 
                              
                                    2)
                                 
                                 
                                    Tootele antakse liikmesriigis kasutamiseks luba ainult siis, kui vähemalt üks määruse (EL) nr 528/2012 artikli 5 lõikes 2 sätestatud tingimustest on täidetud.
                                 
                              
                                    3)
                                 
                                 
                                    Toodetele ei anta luba kasutamiseks kipsmaterjalides, mis on ette nähtud kasutamiseks välitingimustes.
                                 
                              Töödeldud toodete turule laskmisel kohaldatakse järgmisi tingimusi.
                        
                                    1)
                                 
                                 
                                    Karbendasiimiga töödeldud või seda sisaldavaid kipsmaterjale ei lasta turule kasutamiseks välitingimustes.
                                 
                              
                                    2)
                                 
                                 
                                    Karbendasiimiga töödeldud või seda sisaldava kipsmaterjali turule laskmise eest vastutav isik tagab, et sellise kipsmaterjali märgistusel on esitatud teave, et see ei ole kasutamiseks välitingimustes.
                                 
                              
                                    3)
                                 
                                 
                                    Karbendasiimiga töödeldud või karbendasiimi sisaldava toote turule laskmise eest vastutav isik tagab, et sellise töödeldud toote märgistusel on esitatud määruse (EL) nr 528/2012 artikli 58 lõike 3 teises lõigus nimetatud teave.
                                 
                              
                  
               (1)  Selles veerus esitatud puhtusaste on minimaalne puhtusaste, mille juures toimeainet hinnati. Turule lastud tootes võib olla sama või erineva puhtusastmega toimeaine, kui on tõendatud, et see on tehniliselt samaväärne hinnatud toimeainega.